*Projekts*

LATVIJAS REPUBLIKAS MINISTRU KABINETS

2017.gada Noteikumi Nr.

Rīgā (prot. Nr. .§)

Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām

Izdoti saskaņā ar Fizisko personu elektroniskās

identifikācijas likuma 13. pantu

1. **Vispārīgie jautājumi**
2. Noteikumi nosaka:
	1. tehniskās un organizatoriskās prasības, kādām atbilst:
		1. kvalificēts un kvalificēts paaugstinātas drošības elektroniskās identifikācijas pakalpojuma sniedzējs,
		2. autentifikācija,
		3. elektroniskās identifikācijas līdzeklis;
	2. kārtību, kādā tiek nodrošināta kvalificēta un kvalificēta paaugstinātas drošības elektroniskās identifikācijas līdzekļa darbības izbeigšana;
	3. kārtību, kādā veicama droša elektroniskās identifikācijas pārbaude;
	4. kārtību, kādā veicama autentifikācijas apliecinājuma un ar neveiksmīgiem autentifikācijas mēģinājumiem saistītas informācijas izsniegšana un glabāšana;
	5. kvalificēta un kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošības pārbaudes kārtību un termiņus.
3. Noteikumos lietoti šādi termini:
	1. abpusējā atpazīšana – process, kura laikā fiziskās personas un elektroniskās identifikācijas pakalpojuma sniedzēja elektroniskās identifikācijas elementi gūst pārliecību viens par otra identitāti;
	2. atjaunošana – darbību kopums, ko veic elektroniskās identifikācijas pakalpojuma sniedzējs, lai bloķētais elements atsāktu savu darbību;
	3. bloķēšana – darbību kopums, ko veic elektroniskās identifikācijas pakalpojuma sniedzējs, lai uz laiku apturētu elementa darbību;
	4. elektroniskā identifikācijas līdzekļa izbeigšana – darbību kopums, ko veic elektroniskās identifikācijas pakalpojuma sniedzējs Fizisko personu elektroniskās identifikācijas likuma 6. panta otrajā daļā minētajos gadījumos, lai neatgriezeniski izbeigtu elektroniskās identifikācijas līdzekļa darbību;
	5. elektroniskās identifikācijas shēma – elektroniskās identifikācijas sistēma, kurā elektroniskās identifikācijas līdzekļus izsniedz fiziskām personām;
	6. elements – materiāla vai nemateriāla elektroniskās identifikācijas līdzekļa sastāvdaļa, ko elektroniskās identifikācijas procesā var izmantot vienu reizi vai vairākas reizes, atkarībā no elementa nepieciešamības;
	7. fiziskās personas datu iekļaušana elektroniskās identifikācijas shēmā –fiziskas personas kļūšana par konkrēta elektroniskās identifikācijas pakalpojuma saņēmēju;
	8. interneta protokols – tīkla slāņa datu pārraides protokols, ko lieto interneta integritātes nodrošināšanai;
4. **Tehniskās un organizatoriskās prasības, kādām atbilst kvalificēts un kvalificēts paaugstinātas drošības elektroniskās identifikācijas pakalpojuma sniedzējs**
5. Kvalificēts un kvalificēts paaugstinātas drošības elektroniskās identifikācijas pakalpojuma sniedzējs atbilst šādām tehniskajām un organizatoriskajām prasībām:
	1. nodrošina, ka elektroniskās identifikācijas pakalpojuma – autentifikācijas, elementu bloķēšanas un atjaunošanas, elektroniskās identifikācijas līdzekļu izbeigšanas – pieejamība, ciktāl tā ir atkarīga no kvalificēta vai kvalificēta paaugstinātas drošības elektroniskās identifikācijas pakalpojuma sniedzēja, kalendāra mēnesī darbdienu laikā no plkst. 9.00–18.00 Latvijas laika zonā ir ne mazāka par 99.5%;
	2. nodrošina, ka elektroniskās identifikācijas pakalpojuma – autentifikācijas, elementu bloķēšanas un atjaunošanas, elektroniskās identifikācijas līdzekļu izbeigšanas – pieejamība, ciktāl tā ir atkarīga no kvalificēta vai kvalificēta paaugstinātas drošības elektroniskās identifikācijas pakalpojuma sniedzēja, kalendāra mēnesī ārpus šo noteikumu 3.1. apakšpunktā minētā laika ir ne mazāka par 97%;
	3. saglabā informāciju par bloķētajiem un atjaunotajiem elementiem un izbeigtajiem elektroniskās identifikācijas līdzekļiem;
	4. nodrošina diennakts servisu un nekavējoties bloķē elementu un izbeidz elektroniskās identifikācijas līdzekli;
	5. nekavējoties informē fizisko personu par elementa bloķēšanu un atjaunošanu un elektroniskās identifikācijas līdzekļa izbeigšanu;
	6. nodrošina servisu elementa atjaunošanai, informējot fizisko personu par elementa atjaunošanas iespējām;
	7. kvalificēts vai kvalificēts paaugstinātas drošības elektroniskās identifikācijas pakalpojuma sniedzējs vai Fizisko personu elektroniskās identifikācijas likuma 5. panta piektajā daļā noteiktā juridiskā vai fiziskā persona, pirms fiziskās personas datu iekļaušanas elektroniskās identifikācijas shēmā, klātienē pārliecinās par fiziskās personas identitāti atbilstoši normatīvo aktu prasībām;
	8. kvalificēts vai kvalificēts paaugstinātas drošības elektroniskās identifikācijas pakalpojuma sniedzējs vai Fizisko personu elektroniskās identifikācijas likuma 5. panta piektajā daļā noteiktā juridiskā vai fiziskā persona nodrošina, ka fiziskā persona atbilstoši normatīvo aktu prasībām ir iepazinusies ar elektroniskās identifikācijas līdzekļa lietošanas nosacījumiem;
	9. nodrošina, ka kvalificēta vai kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošības aprakstā (turpmāk – drošības apraksts) norādītā informācija, izņemot Ministru kabineta 2017. gada \_\_\_\_.\_\_\_\_\_ noteikumu Nr.\_\_\_ “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošības aprakstā norādāmo informāciju” 4.5., 4.7., 6.2.apakšpunktā, 7., 8.punktā, 9.1., 9.4., 9.5., 9.6.apakšpunktā, 10.punktā un 11.1.apakšpunktā noteikto informāciju, ir publiski pieejama;
	10. nodrošina, ka elektroniskās identifikācijas līdzeklis, kura darbība ir izbeigta, atkārtoti netiek izmantots;
	11. regulāri analizē pārbaudes pierakstus, lai minimizētu elektroniskās identifikācijas līdzekļa neautorizētas lietošanas riskus.
6. Kvalificēts paaugstinātas drošības elektroniskās identifikācijas pakalpojuma sniedzējs vai Fizisko personu elektroniskās identifikācijas likuma 5. panta piektajā daļā noteiktā juridiskā vai fiziskā persona atbilst šo noteikumu 3.7. un
3.8. apakšpunktā norādītajām prasībām, un papildus izsniedz fiziskai personai elementu, kurš nepieciešams elektroniskās identifikācijas līdzekļa pirmreizējai lietošanai saskaņā ar šo noteikumu 9.1. apakšpunktu.
7. Kvalificēts elektroniskās identifikācijas pakalpojuma sniedzējs elektroniskās identifikācijas shēmā izmantotos tehniskos resursus, programmatūras un cilvēkresursus izvieto un elektroniskās identifikācijas shēmā iekļautos fiziskās personas datus un neizmantotos identifikācijas līdzekļus glabā Eiropas Savienības vai Eiropas Ekonomiskās zonas valstu jurisdikcijā esošajā teritorijā.
8. Kvalificēts paaugstinātas drošības elektroniskās identifikācijas pakalpojuma sniedzējs elektroniskās identifikācijas shēmā izmantotos tehniskos resursus, programmatūras un cilvēkresursus izvieto un elektroniskās identifikācijas shēmā iekļautos fiziskās personas datus un neizmantotos identifikācijas līdzekļus glabā Latvijas Republikas jurisdikcijā esošajā teritorijā.
9. **Tehniskās un organizatoriskās prasības, kādām atbilst autentifikācija un elektroniskās identifikācijas līdzeklis**
10. Kvalificēta un kvalificēta paaugstinātas drošības elektroniskās identifikācijas pakalpojuma sniedzēja autentifikācija atbilst šādām prasībām:
	1. to veic, izmantojot vismaz divus dažādus autentifikācijas elementus;
	2. katra autentifikācijas sesija ir šifrēta un satur unikālu, vienu reizi izmantojamu parametru;
	3. katra fiziskās personas ievadītā parole ir automātiski un neatgriezeniski šifrēta;
	4. autentifikācijā izmanto abpusēju atpazīšanu;
	5. elementu bloķē ne vēlāk kā pēc piektās neveiksmīgās autentifikācijas;
	6. visi autentifikācijas laikā veidotie paziņojumi un notikumi, kas redzami fiziskai personai, ir apzīmogoti ar kvalificēta vai kvalificēta paaugstinātas drošības elektroniskās identifikācijas pakalpojuma sniedzēja logo;
	7. visi autentifikācijas laikā veidotie pārbaudes pieraksti ir apzīmogoti ar neviltojamu laika marķējumu;
	8. fiziskā persona spēj kontrolēt vismaz vienu elementu no vairāku elementu autentifikācijas.
11. Kvalificēta un kvalificēta paaugstinātas drošības elektroniskās identifikācijas pakalpojuma sniedzēja elektroniskās identifikācijas līdzeklis atbilst šādām prasībām:
	1. tas dzīves cikla laikā ir piesaistīts noteiktai fiziskai personai;
	2. to padara nelietojamu dzīves cikla beigās;
	3. to aktivizē pirms pirmās lietošanas reizes.
12. Kvalificēta paaugstinātas drošības elektroniskās identifikācijas pakalpojuma sniedzēja elektroniskās identifikācijas līdzeklis atbilst šo noteikumu 8. punktā norādītajām prasībām un papildus šādām prasībām:
	1. tā pirmreizējai lietošanai izmanto elementu, kuru fiziskā persona izmanto vienu reizi, lai aktivizētu elektroniskās identifikācijas līdzekli no savas puses;
	2. informāciju, ko tas satur, glabā aizsargātā tehniskā modulī, kas atbilst Eiropas Savienības un Latvijas Republikai saistošiem starptautiskajiem normatīvajiem aktiem un regulējumiem, kas regulē elektroniskās identifikācijas jomu;
	3. elektroniskās identifikācijas līdzekli, kas nav personalizēts, glabā slēgtā veidā un tam regulāri veic inventarizāciju, inventarizācijas rezultāti tiek fiksēti;
	4. to aktivizē kvalificēta paaugstinātas drošības elektroniskās identifikācijas pakalpojuma sniedzēja noteiktā laika periodā saskaņā ar kvalificēta paaugstinātas drošības elektroniskās identifikācijas pakalpojuma sniedzēja elektroniskās identifikācijas līdzekļa aktivizēšanas aprakstu;
	5. materiāli elementi ir marķēti un aprīkoti ar pretviltošanas apzīmējumiem, piemēram, hologrammām vai uzlīmēm;
	6. tas ir aprīkots ar unikālu un neviltojamu kārtas numuru.
13. Elektroniskās identifikācijas līdzekļa elementu, kurš satur fiziskas personas datus, derīguma termiņš ir:
	1. ne vairāk kā desmit gadi kvalificēta elektroniskās identifikācijas pakalpojuma sniedzēja izsniegtam elektroniskās identifikācijas līdzeklim;
	2. ne vairāk kā pieci gadi kvalificēta paaugstinātas drošības elektroniskās identifikācijas pakalpojuma sniedzēja izsniegtam elektroniskās identifikācijas līdzeklim.
14. **Kārtība, kādā tiek nodrošināta kvalificēta un kvalificēta paaugstinātas drošības elektroniskās identifikācijas līdzekļa darbības izbeigšana un kārtība, kādā veicama droša elektroniskās identifikācijas pārbaude**
15. Kvalificēts un kvalificēts paaugstinātas drošības elektroniskās identifikācijas pakalpojuma sniedzējs, izbeidzot elektroniskās identifikācijas līdzekļa darbību, nodrošina šādas prasības:
	1. šo noteikumu 3.3. apakšpunktā noteikto;
	2. pasākumus, lai izbeigtā elektroniskās identifikācijas līdzekļa darbība nav atjaunojama;
	3. ja iespējams, dzēš elektroniskās identifikācijas līdzeklī esošos datus;
	4. ja elektroniskās identifikācijas elementu, kas satur personas datus, atgriež kvalificētam vai kvalificētam paaugstinātas drošības elektroniskās identifikācijas pakalpojuma sniedzējam, to neatgriezeniski iznīcina.
16. Droša elektroniskās identifikācijas pārbaude uzskatāma par notikušu, ja izpildīti šādi nosacījumi:
	1. fiziskā persona ir identificēta, izmantojot kvalificētu vai kvalificētu paaugstinātas drošības elektroniskās identifikācijas pakalpojuma sniedzēja izsniegtu elektroniskās identifikācijas līdzekli;
	2. elektroniskā identifikācija notikusi saskaņā ar kvalificēta vai kvalificēta paaugstinātas drošības elektroniskās identifikācijas pakalpojuma sniedzēja drošības aprakstā norādīto informāciju un normatīvo aktu prasībām;
	3. kvalificēts elektroniskās identifikācijas pakalpojumu sniedzējs ir pārbaudījis fiziskās personas elektroniskās identifikācijas līdzekli un elementus saskaņā ar šo noteikumu 3.3. apakšpunktā norādīto informāciju, kura tiek atjaunota vismaz reizi diennaktī, un guvis apstiprinājumu, ka elektroniskās identifikācijas līdzeklis ir derīgs;
	4. kvalificēts paaugstinātas drošības elektroniskās identifikācijas pakalpojuma sniedzējs ir pārbaudījis fiziskās personas elektroniskās identifikācijas līdzekli un elementus saskaņā ar šo noteikumu 3.3. apakšpunktā norādīto informāciju, kura nekavējoties tiek atjaunota, un guvis apstiprinājumu, ka elektroniskās identifikācijas līdzeklis ir derīgs.
17. **Kārtība, kādā veicama autentifikācijas apliecinājuma un ar neveiksmīgiem autentifikācijas mēģinājumiem saistītas informācijas izsniegšana un glabāšana**
18. Kvalificēts vai kvalificēts paaugstinātas drošības elektroniskās identifikācijas pakalpojuma sniedzējs pēc elektroniskā pakalpojuma sniedzēja pieprasījuma izsniedz autentifikācijas apliecinājumu, izmantojot drošu datu pārraides kanālu.
19. Ja iespējams, kvalificēts vai kvalificēts paaugstinātas drošības elektroniskās identifikācijas pakalpojuma sniedzējs par neveiksmīgas autentifikācijas mēģinājumiem saglabā šādu informāciju:
	1. norādi par to, vai izmantots kvalificēts vai kvalificēts paaugstinātas drošības elektroniskās identifikācijas pakalpojums;
	2. par fizisko personu, kuras identitāte ir neveiksmīgi autentificēta;
	3. autentifikācijas laiku un datumu;
	4. interneta protokola adresi, no kuras veikts neveiksmīgais autentifikācijas mēģinājums;
	5. pārlūka nosaukumu un versijas identifikācijas datus;
	6. elektroniskā pakalpojuma nosaukumu, kuram neveiksmīgi autentificējusies fiziskā persona;
	7. sesijas identifikatoru.
20. Kvalificēts vai kvalificēts paaugstinātas drošības elektroniskās identifikācijas pakalpojumu sniedzējs, glabājot autentifikācijas apliecinājumus un informāciju par neveiksmīgas autentifikācijas mēģinājumiem, nodrošina:
	1. šīs informācijas integritāti;
	2. pasākumus, lai izvairītos no informācijas nonākšanas trešo personu rīcībā;
	3. pēc noteiktā glabāšanas termiņa beigām šo informāciju neatgriezeniski dzēš.
21. **Elektroniskās identifikācijas pakalpojuma sniegšanas informācijas sistēmu, iekārtu un procedūru drošības pārbaudes kārtība un termiņi**
22. Eksperts, kurš iekļauts uzraudzības iestādes apstiprinātajā ekspertu sarakstā (turpmāk – eksperts) pārbauda, vai kvalificēts vai kvalificēts paaugstinātas drošības elektroniskās identifikācijas pakalpojuma sniedzējs atbilst Fizisko personu elektroniskās identifikācijas likumā noteiktajām prasībām.
23. Eksperts veic elektroniskās identifikācijas pakalpojuma sniedzēja drošības pārbaudi ne vēlāk kā četru mēnešu laikā no vienošanās brīža par drošības pārbaudes veikšanu.
24. Eksperts sagatavo drošības pārbaudes atzinumu latviešu valodā un iesniedz to elektroniskās identifikācijas pakalpojuma sniedzējam. Ja drošības pārbaudes atzinums sākotnēji sagatavots svešvalodā, to iesniedz elektroniskās identifikācijas pakalpojuma sniedzējam kopā ar drošības pārbaudes atzinumu latviešu valodā.
25. Drošības pārbaudes izmaksas sedz pasūtītājs.

Noteikumi stājas spēkā 2018. gada 1. janvārī.

Ministru prezidents Māris Kučinskis

Aizsardzības ministrs Raimonds Bergmanis

Iesniedzējs:

Aizsardzības ministrs Raimonds Bergmanis

Vizē:

Valsts sekretārs Jānis Garisons

1646

24/04/2017 10:18:00

K. Teters

kristians.teters@cert.lv

R.E. Bīlmane

renate.elza.bilmane@cert.lv

Z. Beļavska, 67335352

zane.belavska@mod.gov.lv

E. Vīksne, 67335353

elina.viksne@mod.gov.lv

I.Z. Radziņa, 67335175

ilze.radziņa@mod.gov.lv